РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/209-15

18. мај 2015. године

Б е о г р а д

З А П И С Н И К

25. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 14. МАЈА 2015. ГОДИНЕ

Седница је почела у 9,40 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Миодраг Николић, Милија Милетић, Марјана Мараш, Арпад Фремонд, Велимир Станојевић као и Владан Милошевић, Надица Николић Танасијевић, Слободан Перић и Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Милан Ковачевић, Жарко Богатиновић, Ђорђе Стојшић, Горан Ћирић, Душан Петровић, Јован Марковић, Милан Кораћ и Сабина Даздаревић.

Поред чланова Одбора седници су присуствовали: представници Министарства унутрашњих послова: Милорад Тодоровић, секретар министарства, Ђорђе Бабић, заменик начелника Сектора за ванредне ситуације, представници РХМЗ: директор РХМЗ проф. др Југослав Николић, и Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије.

Једногласно је усвојен следећи

Д н е в н и р е д

1. Проблем нефункционисања противградне заштите у Србији и последице;
2. Р а з н о.

У уводним напоменама, пре преласка на прву тачку дневног реда, председник Одбора је још једном упутио оштар протест поводом (не) извештавања новинара РТС са седница Одбора за пољопривреду, шумарство и водопривреду, како у седишту Народне скупштине тако и приликом одржавања седница ван седишта.

Прва тачка дневног реда **- Проблем нефункционисања противградне заштите у Србији и последице**

У уводном излагању председник Одбора Маријан Ристичевић указао је да се штете од града понављају. Мрежа систем не функционише тако што једни стрелци бране одређена подручја док други то не чине, тако да се јављају последице у виду уништених усева. Јављају се и људи из унутрашњости и кажу да им ракете нису подељене.

Заменик начелника Сектора за ванредне ситуације Ђорђе Бабић је рекао да постоје велики проблеми око функционисања противградне заштите. Како он каже 2011. године надлежност око противградне заштите прешла из РХМЗ у Сектор за ванредне ситуације МУП-а и тада је преузето тринаест радарских центара и сви запослени у тим центрима. Није постојала могућност да се преузму стрелци и противградне станице који су остали у надлежности РХМЗ. Од преузимања, проблем је недостатак противградних ракета. Сваке године набавља се одређена количина према расположивим средствима из буџетског фонда за ванредне ситуације. Стрелци имају фиксну накнаду од 4.000,00 динара месечно у време противградне сезоне која траје од 15. априла до 15. октобра. На седници Републичког штаба за ванредне ситуације поднет је извештај о стању у противградној заштити и предлог мера за превазилажење настале ситуације. Усвојен је закључак Републичког штаба који дефинише тренутно стање у противградној заштити и све мере које је потребно предузети да би се то стање превазишло. Очекује се да Влада на седници донесе Закључак којим се усваја овај извештај и предлог мера.

Директор РХМЗ проф. др Југослав Николић изнео је да је РХМЗ тражио у октобру 2014. године од надлежних министарстава да се обезбеде стредства за стрелце. Навео је да има 1600 противградних станица, 10 радара који су стари 40 година и по његовим рчима извршена је амортизација. Имају и три радара новије генерације од којих су 2 неисправна. Као недостатке он је навео систем радио веза који има 65 репетитора на 65 локација као и 1800 ручних радио станица које су проблем за одржавање (неке су старе 38 година). Констатовао је да је систем у јако лошем стању. Буџет РХМЗ је смањен и функционисање институције је сведено на кратични минимум.

Секретар Министарства унутрашњих послова Милорад Тодоровић је истакао да проблем нефункционисања противградног система је рестриктиван буџет, а да би се успоставила одговарајућа заштита од града потребно је улагање од 50 милиона евра и измене постојеће законске регулативе.

Ненад Будимовић је указао на значај усвајања новог Закона о одбрани од града и изнео податак да пољопривреда чини 15% БДП Србије, при чему свака штета од града има далекосежне економске последице по нашу земљу.

У дискусији су учествовали народни посланици: Маријан Ристичевић, Верољуб Матић, Велимир Станојевић, Миодраг Николић, Владан Милошевић, Милија Милетић, Слободан Перић, Надица Николић Танасијевић, Марјана Мараш и Арпад Фремонд.

Друга тачка дневног реда –**Разно**

Под тачком разно, народни посланик Милија Милетић, затражио је да се расправе околности везане за организацију 24. седнице Одбора ван седишта Народне скупштине, у Општини Кнић.

Након расправе о свим тачкама дневног реда, чланови Одбора су на основу члана 56. Пословника Народне скупштине, усвојили следећи:

ЗАКЉУЧАК

I

Одбор је констатовао да је ситуација заштите пољопривредних усева од града лоша и готово драматична због лошег стања система противградне заштите као и недостатка средстава.Одбор препоручује да се испита одговорност надлежних органа и појединаца за садашње неодрживо стање. Одбор препоручује Влади Републике Србије, надлежним органима и службама да се постојећих 7000 ракета што пре подели противградним станицама и стрелцима, да се хитно отвори поступак набавке додатних 11000 противградних ракета и обезбеде средства за исплату стрелаца. Локалним самоуправама се препоручује да се укључе у допуњавање система и евентуалну набавку ракета.

II

Одбор препоручује да се Републичком хидрометеоролошком заводу одобре средства за ангажовање стрелаца.

III

Одбор препоручује да се настави са подстицајима за набавку противградних мрежа и опреме за воћњаке и повртњаке.

IV

Одбор препоручује надлежним органима и службама да се од европских и других фондова траже средства за пројекте за набавку опреме за противградну заштиту.

V

Одбор препоручује да се Законом о пољопривредном земљишту пропишу одредбе, којима би се од прихода добијених од закупа пољопривредног земљишта одвојило 1%, а који би се сразмерно расподелио везано за заштиту од града.

VI

Одбор препоручује да се средствима којима располаже Управа за пољопривредно земљиште приоритетно граде и одржавају атарски путеви који воде до противградних станица.

VII

Одбор је спреман да у складу са договором са надлежним органима формира или да делегира представнике за Радну групу која ће се бавити питањима противградне заштите.

VIII

Одбор предлаже Влади и надлежним министарствима, да се пронађу у буџету неопходна средства за програм мера, у циљу ефикасне здравствене заштите сточног фонда и стави на располагање Управи за ветерину, на начин на који пољопривредници не би учествовали у сношењу трошкова здравствене заштите животиња. Потребно је прилагодити постојећи Правилник који регулише промет животиња тако да буде у корист и купца и продавца.

IX

Одбор преузима обавезу да посвети пажњу проблему нефункционисања противградне заштите у Србији и њеним последицама на седници Одбора ван седишта НСРС, која ће бити одржана у Бачкој Тополи.

Пошто других питања и предлога није било, седница је закључена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић